<classify> RAIS John Magufuli na mgeni wake, Rais Paul Kagame wa Rwanda wamejadili ushirikiano wa kiuchumi kati ya nchi zao pamoja na ukanda wa Jumuiya ya Afrika Mashariki EAC.Rais Kagame ambaye pia ni Mwenyekiti wa EAC, aliwasili nchini juzi alasiri kwa ziara ya kikazi ya siku mbili, na baada ya kuwasili alikutana na kufanya mazungumzo na mwenyeji wake Rais Magufuli, Ikulu jijini Dar es Salaam. Kwa mujibu wa Ikulu, baada ya mazungumzo hayo, Rais Magufuli alimshukuru Rais Kagame kwa kufanya ziara yake ya kwanza nchini tangu alipochukua kijiti cha kuwa Mwenyekiti wa EAC.Rais Magufuli alieleza kuwa mazungumzo yao, yamejikita katika masuala ya kiuchumi kati ya Tanzania na Rwanda pamoja na ukanda wa Jumuiya ya Afrika wenye watu zaidi ya milioni 165, na kusisitiza umuhimu wa wana Afrika Mashariki kutilia mkazo maendeleo ya kiuchumi yenye manufaa makubwa kwa wananchi. Mheshimiwa Rais Kagame nimefurahishwa sana na ujio wako, hii ni dalili nzuri ya kuendeleza na kukuza uhusiano na ushirikiano wetu, nakukaribisha tena utembelee hapa Tanzania Bara na Zanzibar pia, alisema Rais Magufuli.Kwa upande wake, Rais Kagame alimshukuru Rais Magufuli kwa kumkaribisha na kufanya naye mazungumzo na kwamba anatarajia mazungumzo yao kuhusu biashara, siasa na ushirikiano, yatasaidia kuzijenga zaidi nchi hizo pamoja na nchi nyingine za Jumuiya ya Afrika Mashariki. Nakushukuru kama ndugu kama rafiki, Watanzania na Wanyarwanda ni marafiki, ni ndugu, tukijijenga hapo tutaijenga Afrika Mashariki na Afrika kwa ujumla, kwa hiyo asante sana Mheshimiwa Rais, alisema Rais Kagame.Rais Kagame alimaliza ziara yake jana asubuhi na kwenye Uwanja wa Ndege wa Kimataifa wa Julius Nyerere JINA jijini Dar es Salaam, aliagwa na mwenyeji wake Rais Magufuli. Tanzania na Rwanda zina uhusiano mzuri katika nyanja mbalimbali na hasa biashara. Rais Kagame alizuru nchini kwa ziara ya kikazi Januari, 2018, wakati Rais Magufuli alitembelea Rwanda kwa ziara Aprili, 2016.Rais Kagame alikuwapo tena nchini Februari mwaka huu wakati wa Mkutano wa 20 wa Wakuu wa Nchi za Jumuiya ya Afrika Mashariki, ambako alichaguliwa kuwa Mwenyekiti wake akimrithi Rais Yoweri Museveni wa Uganda. Wakati wa ziara yake nchini mwaka jana, viongozi hao wawili walikubaliana ujenzi wa Reli ya Kisasa SGR inayounganisha Isaka mkoani Shinyanga hadi Kigali, ikiwa na kusudio la kuiunganisha Rwanda na Bandari ya Dar es Salaam ambayo asilimia kubwa ya mizigo yake hupitia katika nchi hiyo.Reli hiyo yenye urefu wa zaidi ya kilometa 500, inakusudia kuimarisha biashara kati ya Tanzania na Rwanda, Burundi na sehemu ya kaskazini mwa Jamhuri ya Kidemokrasia ya Congo DRC, kama sehemu ya mtandao wa reli ya kati unaoanzia kwenye Bandari ya Dar es Salaam. Kwa sasa Tanzania inajenga mtandao wa SGR kupitia reli ya kati wa zaidi ya kilometa 700 ikianzia Dar es Salaam Morogoro Makutopora mkoani Dodoma.  <topic>: kitaifa 